google/wiki40b huggingface dataset:
בנפיקה ליסבון

היסטוריה

בנפיקה הוקמה בשנת 1908 בתור איחוד בין הקבוצות "Sport Lisboa" ו-"Grupo Sport Benfica" מהרובע בנפיקה שבחלק הצפון מערבי בליסבון (ראה בנפיקיום). בנפיקה הייתה אחת מהקבוצות החזקות באירופה, והייתה הראשונה ששברה את השליטה של ריאל מדריד בליגת האלופות (אז "גביע אירופה לאלופות") כשזכתה בשני גביעים אירופאים ברציפות (1961 ו־1962), הקבוצה לא הצליחה מאז לזכות בשום תואר אירופאי, והפסידה משחקי גמר רבים של גביע אירופה, למילאן (1963 ו-1990), אינטר מילאנו (1965), מנצ'סטר יונייטד (1968) ופ.ס.וו. איינדהובן (1988), בנוסף להפסד אחד בגמר גביע אופ"א ב-1983 לאנדרלכט והפסד בגמר הליגה האירופית לצ'לסי ב-2013 ולסביליה ב-2014. הקבוצה של שנות ה-60, נחשבת לאחת הטובות בהיסטוריה, כשחלק גדול מהצלחתה היה עם אחד השחקנים הגדולים בכל הזמנים, אאוזביו.
בשנות ה-70, הקבוצה לא הייתה בצמרת האירופית אבל נשארה החזקה בליגה הפורטוגלית. למרות זאת, המועדון נכנס לבעיות כלכליות. בשנות ה-80, ההנהלה החליטה לסגור את הקומה השלישית באסטדיו דה לוש, החתימה שחקנים בצורה מוזרה, מה שגרם לבעיות בשנים שלאחר מכן. המצב הגיע לשפל המדרגה מבחינתה של בנפיקה, כשהפסידה לסלטה ויגו הספרדית 0–7 במסגרת גביע אופ"א, בשנתיים לאחר מכן גם סיימה במקומות השישי והרביעי בליגה, מה שהוציא אותה מהטורנירים האירופאים בפעם הראשונה בהיסטוריה.
כיום, בנפיקה נמצאת בתקופת התאוששות, ומתחילה לחזור לימים הטובים שלה, אחרי שזכתה באליפות פורטוגל בעונת 2004/2005 תחת שרביטו של המאמן האיטלקי ג'ובאני טרפטוני שעזב עם סיום העונה. בנפיקה ליסבון היא אחת משלוש הקבוצות היחידות בפורטוגל (יחד עם פורטו וספורטינג ליסבון) שמעולם לא ירדו לליגה השנייה.
ב-2006 הכתיר ספר השיאים של גינס את בנפיקה ליסבון כ-"Most widely supported football club" (בתרגום חופשי: מועדון הכדורגל הנתמך/נאהד ביותר) מאחר שמועדון החברים שלו מנה 160,398 חברים רשומים ששילמו דמי חבר.
בעונת 2012/2013 נחלה הקבוצה כישלון בכל המפעלים. מחזור לסיום העונה התמודדה הקבוצה מול פורטו במשחק שניצחון בו היה מקנה לה אליפות. פורטו ניצחה משער שכבשה בתוספת הזמן, עלתה לפסגה וזכתה באליפות במחזור הסיום. בגמר הגביע הפורטוגלי הפסידה לויטוריה דה גימארייש, ובגמר הליגה האירופית הפסידה לצ'לסי משער בתוספת הזמן. עונה לאחר מכן העפילה שוב לגמר הליגה האירופית, אך הפסידה לסביליה בדו-קרב בעיטות עונשין לאחר שוויון 0-0 בתום הארכה.
ב-9 ביוני 2014, בנפיקה הודיע ​​על שותפות עם קבוצת הכדורגל האמריקאית אורלנדו סיטי. במסגרת השותפות עם אורלנדו סיטי חתמה עם שני שחקנים מקבוצת הצעירים (מתחת לגיל 19) של בנפיקה ג'וניורס.
ג'ייק אייבל

ביוגרפיה

אייבל נולד בעיר קנטון שבאוהיו.
שיחק בהופעות הבכורה שלו בדרמת הנעורים "לשבור את הקרח" ובשלושה פרקים בסדרת הדרמה "על הסף".
ב-2009 שיחק אייבל לראשונה בהפקה גדולה, סרטו של פיטר ג'קסון "מבט מגן עדן" בתפקיד בריאן נלסון החבר של הנערה סוזי סלמון (סרשה רונן).
ב-2010 הופיע אייבל בשובר הקופות של כריס קולומבוס  "פרסי ג'קסון וגנב הברק" בתפקיד לוק קסטלאן בנו של האל הרמס וחברו של פרסי ג'קסון (לוגאן לרמן).
ב-2011 שיחק בסרט הנעורים הבדיוני "אני מספר ארבע" בתור מארק ג'יימס, האקס הבריון של הצלמת שרה הארט (דיאנה אגרון).
סוויאטוסלב, נסיך קייב

מערכה נגד ממלכת הכוזרים

בשנת 965 סוויאטוסלב החל את המערכה הצבאית נגד ממלכת הכוזרים. צבאו ניצח בקרב מכריע, וכבש את עיר הבירה של הכוזרים סרקל. בהמשך הוא פנה מזרחה וכבש גם ערים נוספות כולל איטיל בשנים 968–969. סוויאטוסלב לא רק ניצח בקרבות, הוא גם עשה ניסיון התיישבותי באזור. לצורך כך הוקמו מאחזים באזור דון, ים אזוב ודגסטן. עדויות על התיישבות רוסית באזור קיימות עד לשנות ה-90 של המאה ה-10, אך בהמשך הם פורקו והתושבים הרוסים עזבו או התמזגו עם האוכלוסייה המקומית.
באותה התקופה כוחות רוסים גם השתתפו במסע של האימפריה הביזנטית לקפריסין.

מערכה בבולגריה

בשנת 967 החל מאבק בין האימפריה הביזנטית לבין האימפריה הבולגרית הראשונה. הקיסר הביזאנטי ניקפורוס השני שלח משלחת לסוויאטוסלב. המשלחת העבירה לנסיך 455 ק"ג זהב תמורת התערבות של הנסיכות לטובת הביזנטים. מקורות ביזנטיים מציינים ששגריר ביזנטי ביקש מסוויאטוסלב בנוסף לכך, להתערב במאבק ביזנטי פנימי ולעזור בהפיכה נגד הקיסר המכהן. תמורת זה הובטחו לו כספים נוספים ושליטה על כל השטחים שיכבוש בבולגריה.
במהלך שנת 968 כוחות הנסיך כבשו את בולגריה ולאחר המלחמה עמדו במחנה בשפך נהר הדנובה. במחנה זה התקבלו כספים נוספים מהביזנטים. תוך כדי שהייה של הצבא במחנה, הגיעו ידיעות לגבי המצור על קייב. סוויאטוסלב חזר לנסיכות ושחרר את הבירה שלו מהמצור.
בסתיו 969 החל שלב נוסף במערכה נגד בולגריה. הפעם הבולגרים ביקשו עזרה מהביזנטים. מאחר שהביזנטים לא ענו, נרקמה ברית בין סוויאטוסלב והצאר הבולגרי החדש. באביב 970 הכוחות המשולבים של הרוסים, הבולגרים, ההונגרים והפצ'נגים החלו בהתקדמות לשטחים של האימפריה הביזנטית. לפי עדויות ביזנטיות צבא זה כלל כ-30 אלף חיילים וזאת לעומת צבא של 10-12 אלף בלבד בראשות המצביא היווני שעמד בראש הצבא הביזנטי. בהתאם לעדויות ביזנטיות בקרב שהתרחש כ-120 ק"מ מקונסטנטינופול כוחות האימפריה ניצחו את הצבא של סוויאטוסלב. בכרוניקה רוסית, סוויאטוסלב הגיע עד לקונסטנטינופול ועזב את השטח רק לאחר קבלת דמי-כופר גדולים במיוחד. בקיץ 970 חלה הפסקה בפעילות צבאית.
בקיץ 971 יוחנן הראשון צימיסקס, קיסר האימפריה הביזנטית בעצמו החל במערכה צבאית. ב-13 באפריל נכבשה בירת בולגריה והצאר הבולגרי נלקח בשבי. ב-23 באפריל 971 הכוחות הרוסים רוכזו במבצר דורוסטוף והביזנטים החלו במצור שנמשך 3 חודשים. ביולי 971 סוויאטוסלב נפצע במהלך הקרב אך לא הייתה הכרעה חד-משמעית. לאחר משא ומתן סוויאטוסלב עם צבאו עזבו את בולגריה, ממלכת בולגריה סופחה לביזנטיה והצאר הבולגרי נהפך להיות אציל בחצר ביזנטי. רק החלקים המערביים של בולגריה שמרו על העצמאות.

המסע חזרה

לאחר חתימת חוזה על סיום המלחמה סוויאטוסלב חזר על אוניות עד לשפך נהר דנייפר. ניסיון לעלות לאורך הנהר לקייב לא צלח והכוחות נשארו באזור לחניית חורף. באביב 972 רוב הכוחות הרוסים החלו במסע יבשתי לקייב. סוויאטוסלב בניגוד לדעה של רוב היועצים התחיל בעליה לאורך הנהר באוניות. במהלך השייט הרוסים נתקלו בכוחות של פצ'נגים והנסיך נהרג. לדעת ההיסטוריונים מידע על מעבר סוויאטוסלב לאורך הנהר הודלף לפצ'נגים על ידי הבולגרים או הביזנטים שרצו בחיסול הנסיך הלוחמני.
הארווי גרנט

קריירה

גרנט עבר לאוקלהומה לאחר שנה במכללה קהילתית ושנה נוספת באוניברסיטת קלמסון, לצד אחיו הוראס. בעונתו האחרונה באוקלהומה נבחר גרנט לחמישיית העונה השלישית במכללות (Third-team All-American).
נבחר בבחירה ה-12 על ידי וושינגטון בולטס בדראפט 1988. בעונתו הראשונה העמיד בממוצע 5.6 נקודות, 2.3 ריבאונדים ו-1.1 אסיסטים למשחק. הוא העלה את ממוצעיו ל-8.2 נקודות, 4.2 ריבאונדים ו-1.6 אסיסטים בעונה הבאה, בשנת 1989-90. גרנט שיפר במידה ניכרת בעונת 1990-91, כאשר הוא קלע בממוצע 18.2 נקודות, והוסיף 7.2 ריבאונדים, 2.6 אסיסטים ו-1.18 חטיפות למשחק. בסוף העונה, סיים במקום השני במועמדות לפרס השחקן המשתפר של העונה ב-NBA (שבו זכה סקוט סקיילס, שחקן אורלנדו מג'יק). בשתי עונות עוקבות, הוא המשיך עם משחקו הסולדי, כאשר קלע 18.0 ו-18.6 נקודות בממוצע למשחק בעונות 1991-92 ו-1992-93, בהתאמה.
ב-1993 הועבר גרנט בטרייד לפורטלנד טרייל בלייזרס בתמורה לסנטר קווין דאקוורת'. בפורטלנד עבר גרנט לתפקיד של שחקן משני, העולה מהספסל, ובשלוש עונות עם פורטלנד קלע בממוצע 9.6 נקודות למשחק.
ב-15 ביולי 1996, הוא חזר לוושינגטון בולטס באמצעות טרייד נוסף, יחד עם רכז הבלייזרס  רוד סטריקלנד, הפאוור פורוורד ראשיד וולאס והקלע מיטשל באטלר. בשלב זה הקריירה של גרנט הייתה בדעיכה, הוא קלע בממוצע 4.1 נקודות בעונת 1996-97, ואז התדרדר ל-2.6 נקודות בעונה הבאה, כאשר ה"בולטס" מיתגו עצמם מחדש בתור ה"ויזארדס".
הוא סיים את הקריירה המקצועית שלו עם פילדלפיה 76' בעונה המקוצרת בשל השבתה של ה-NBA ב-1999, כשקלע בממוצע 3.1 נקודות ו-2.3 ריבאונדים ושיחק ב-47 מתוך 50 משחקים אפשריים.
גרנט הועבר בטרייד ממש לפני תחילת עונת 1999-00 יחד עם אנתוני פארקר לאורלנדו מג'יק תמורת בילי אוונס, שנשלח אל המג'יק בטרייד שהעביר את אחיו של הארווי, הוראס, לסיאטל סופרסוניקס. לאחר שנופה מסגל הקבוצה, החליט הארווי גרנט לפרוש מן הליגה וממשחק מקצועני.
הארווי גרנט מעולם לא היה ריבאונדר מצטיין כמו אחיו הוראס, והוא מחזיק בממוצעי קריירה של 4.4 ריבאונדים ו-9.9 נקודות למשחק.

משפחתו

בנו של גרנט ג'ראי שיחק כדורסל מכללות עבור אוניברסיטת קלמסון, שם שיחק גם הארווי לפני שעבר לאוקלהומה. מאז שיחק בצורה מקצוענית באוסטרליה, באיטליה, בישראל, בלטביה ובליטא. בן נוסף, ג'ריאן, שיחק באוניברסיטת נוטרדאם ונבחר על ידי ניו יורק ניקס בסיבוב הראשון של דראפט ה-NBA 2015, ובנו הצעיר, ג'רמי, שיחק אוניברסיטת סירקיוז לפני שנבחר במקום ה-39 על ידי פילדלפיה 76' בדראפט ה-NBA 2014. ב-2016, הוא החל לשחק עבור אוקלהומה סיטי ת'אנדר. ג'אילין גרנט הוא בנו הצעיר ביותר. להארווי גרנט גם בת, מיקאילה, נולד לו ב-2005 מחברתו קארן מיטשל.
שטפן קונץ

בורוסיה נוינקירכן, בוכום ובאייר אורדינגן

קונץ גדל במועדון בורוסיה נוינקירכן מעיר הולדתו, שם עלה לקבוצה הבוגרת בשנת 1980. בעונתו הראשונה בקבוצה ירד מהבונדסליגה השנייה אל הליגות האזוריות, שם נשאר שתי עונות נוספות. בשנת 1983 עבר קונץ לבוכום, ששיחקה אז בליגת הבונדסליגה. בבוכום קונץ הפך עד מהרה לשחקן מפתח, והבקיע 41 שערים במאה הופעות, כשבעונת 1985/86, שהייתה האחרונה של קונץ בקבוצה, הוא הבקיע 22 שערים והוכתר למלך השערים של הבונדסליגה. בתום עונה זו עבר קונץ לבאייר אורדינגן מהבונדסליגה, שם שיחק שלוש עונות, והבקיע 32 שערים ב-94 הופעות.

קייזרסלאוטרן

בעונת 1989/90 החל קונץ לשחק בקייזרסלאוטרן, שם העביר שש עונות, בהן הבקיע 75 שערים ב-170 הופעות, נתון הממקם אותו במקום השני בדירוג המבקיעים של המועדון בכל הזמנים, לאחר קלאוס טופמולר. קונץ זכה עם הקבוצה בגביע הגרמני כבר בעונתו הראשונה, לאחר ניצחון 2–3 בגמר על ורדר ברמן, בו כבש קונץ את השער השלישי לטובת קייזרסלאוטרן. בעונת 1991 זכה קונץ עם קייזרסלאוטרן באליפות הבונדסליגה, כאשר הוא מבקיע 11 שערים, ומהווה חלק מחוליית התקפה איכותית עם ברונו לאבאדיה ודמיר הוטיץ'. בסיום עונה זו נבחר קונץ לכדורגלן השנה בגרמניה. בעונת 1994 הבקיע קונץ 18 שערים, והוכתר בפעם השנייה בקריירה כמלך השערים של הבונדסליגה, הפעם לצד טוני יבואה מאיינטרכט פרנקפורט.

בשיקטש, ארמיניה בילפלד וחזרה לבוכום

בעונת 1995/96 עבר קונץ לבשיקטש, מליגת העל הטורקית, שם הבקיע תשעה שערים ב-30 הופעות, אך עזב בתום עונה אחת בלבד. קונץ חזר לגרמניה, שם עבר לתחנה החמישית שלו, ארמיניה בילפלד, שם שיחק שתי עונות והבקיע 25 שערים ב-65 הופעות. עונת 1998/99 הייתה האחרונה של קונץ בקריירה המקצוענית שלו, והוא חזר לבוכום בה שיחק בתחילת הקריירה, שם הבקיע שישה שערים בעשרים הופעות. בסיום עונה זו פרש מכדורגל מקצועני, אך חזר מאוחר יותר לשחק כדורגל בקבוצות חובבניות.

קריירה בינלאומית

קונץ זומן לראשונה לנבחרת גרמניה בשנת 1993, והבקיע שישה שערים ב-25 הופעות, מתוכן ניצחה הנבחרת ב-20 וסיימה חמש בתיקו, ולמעשה, הנבחרת הגרמנית לא הפסידה מעולם כאשר קונץ שיחק. נתון זה מהווה שיא גרמני לכמות הופעות בנבחרת ללא הפסד. קונץ נכלל בסגל גרמניה למונדיאל 1994 בו הודחה הנבחרת ברבע הגמר מול נבחרת בולגריה, אך הוא לא נחשב לשחקן משמעותי, ונכנס פעם אחת בלבד כמחליף בשמינית הגמר מול נבחרת בלגיה, במשחק בו ניצחה גרמניה בתוצאה 2–3. ביורו 1996 חלקו של קונץ היה משמעותי הרבה יותר, כאשר הוא היה אחד מהשחקנים המובילים של גרמניה בדרכה לזכייה בטורניר. קונץ הבקיע את שער השוויון נגד נבחרת אנגליה בחצי הגמר, במשחק שהסתיים בתוצאה 1-1 לאחר 120 דקות, ובבעיטות ההכרעה קונץ הבקיע בבעיטה שלו, וסייע לנבחרתו להעפיל למשחק הגמר מול נבחרת צ'כיה. במשחק זה קונץ פתח בהרכב, וגרמניה ניצחה בתוצאה 1–2, לאחר שער זהב של אוליבר בירהוף בהארכה. בשנת 1997 ערך קונץ את הופעתו האחרונה במדים הלאומיים.

לאחר הפרישה

קונץ אימן מספר מועדונים כבורוסיה נוינקירכן, קרלסרוהה, וולדהוף מנהיים ורוט-וייס אהלן. בשנת 2016 מונה קונץ כמאמן נבחרת גרמניה בכדורגל עד גיל 21.
קונץ כיהן כמנהל ספורטיבי בקובלנץ ובבוכום, בין השנים 2008 - 2016 כיהן קונץ כיושב הראש של קייזרסלאוטרן.
יצחק זוסמן

יצחק זוסמן (תרי"ג, 1853‏ - כ"ב בטבת תש"י, 11 בינואר 1950), מעולי העלייה השנייה, ממקימי המושבה באר יעקב.
נולד בעיירה פאוליץ (פובוליטש) שבמחוז קייב, בתחום המושב של האימפריה הרוסית (כיום באוקראינה). קיבל חינוך יהודי מסורתי בחדר ובישיבות.
נשא לאשה את מרים לבית קרצ'מסקי, ולזוג נולדו מספר ילדים: יוסף, שלמה, עדינה (לימים שבח), אסתר, שרה (לימים רודומין) ודב ברל. התגוררו ברומנובקה שבמחוז גליציה.
בעירו התפרנס מנגרות והיה בעל נגרייה. היה מראשוני חובבי ציון.
בשנת 1905 עלה לארץ ישראל עם משפחתו, והתיישב בראשון לציון. ב-1907 היה מראשוני קוני האדמות באזור באר יעקב; רכש 75 דונם, והיה שותף לייסוד המושבה, יחד עם קבוצה של משפחות ורווקים עולי מזרח אירופה, פרס וארגנטינה, וגרעין חקלאי של יהודים-קווקזים מדאגסטן בהנהגת הרב יעקב.
נפטר ב-1950, ונקבר בבאר יעקב.
סולנום העגבנייה

טקסונומיה

תת הסוג שייך לסוג סולנום בו יש עוד מינים רבים, חלקם קרובים מאוד זה לזה וחלקם פחות. בעבר לא התייחסו לקרבה של המינים השונים בסוג, למשל עגבנייה תרבותית ועגבנייה דומדמנית (Solanum pimpinellifolium), ולא מיינו אותם תחת תת סוג, אך הצלחת ניסויים בהכלאות בין המינים (הפריה ויצירת צאצא פורה עם גנים משני ההורים) שנועדו להכניס לעגבנייה התרבותית גנים של ננסיות פרי או עמידות בפני מחלות, הוכיחה את הקרבה הרבה ביניהם ביחס לקרבה למינים אחרים בסוג, למשל עגבנייה תרבותית וחציל, ולסיווגם תחת תת-סוג.

תיאור

לרוב המינים בתת-סוג זה יש בדרך כלל פריחה צהובה בוהקת הנמשכת כשבועיים עד חודש, ובסופה מתקבלים חנטים קטנים המתפתחים לפירות בוסר בצבע ירוק לרוב, המקבלים גוון אדמדם מפוספס בירוק עם הבשלתם. במין "עגבנייה תרבותית" רוב הזנים מקבלים צבע אדום מלא עם סיום ההבשלה, אך קיימת קשת רחבה של צבעים, ויש זנים בעלי פירות צהובים ואף שחורים.

היסטוריה

בני האינקה בפרו גידלו את המין עגבנייה תרבותית עוד לפני בוא האירופאים ליבשת, ובדרום מקסיקו ישנן עדויות לגידול העגבנייה בשנת 500 לפנה"ס. נראה שהטיפוסים הראשונים של העגבנייה התרבותית היו דומים יותר לעגבנייה דומדמנית.

בתרבות

בני הפואבלו האמינו כי מי שהיה עד לבליעה של זרעי עגבניות יתברך בכוחות נבואיים. כשיובא הצמח לאירופה חשבו האירופאים במשך כ-200 שנה שהצמח רעיל], אך מאז שגילו שהוא אכיל הוא צבר פופולריות רבה.
תנין אמריקאי

תפוצה ומרחב מחיה

אוכלוסייתו משתרעת מחופי האוקיינוס האטלנטי והאוקיינוס השקט של דרום מקסיקו ועד פרו וונצואלה שבדרום אמריקה. הוא מתרבה אף בקובה, בג'מייקה ובהיספניולה, וקיימת אף אוכלוסייה של כ-2,000 פרטים בפלורידה, ארצות הברית. התנין חי לרוב באזורי החוף. הוא גדול ממיני תנינאים אחרים באזור: הזכרים עשויים להגיע לאורך של 6.1 מטרים (20 רגל) במרכז ובדרום אמריקה, אך בדרך כלל אורכם לא עולה על 5 מטרים (16 רגל).
התנין האמריקני שוכן בבתי גידול כמו מנגרובים, ביצות, אגמי מים מתוקים ומלוחים, אגני ניקוז של נהרות ואף עשוי להימצא בים. מדרום פלורידה, האנטילים הגדולים ודרום מקסיקו ועד קולומביה ואקוודור. אוכלוסייה גדולה שלו מצויה בקוסטה ריקה.

גודל

התנינים הקטנים בוקעים באורך 22 סנטימטרים (8.7 אינץ') ובמשקל 20 גרם. אורכו הממוצע של תנין בוגר זכר הוא 4 מטרים (13 רגל) ומשקלו 382 קילוגרם (842 ליברות) לזכרים, ועבור נקבות - אורך ממוצע של שלושה מטרים ומשקל של 173 קילוגרם (381 ליברות). באזורים מסוימים בקוסטה ריקה נמצאים פרטים באורך 4 ו-5 מטר ואף עשויים להיות באורך של 6 מטרים (20 רגל). תנינים גדולים עשויים לשקול כ-400 עד 500 ק"ג, כאשר הפריטים באורך 6 מטר ומעלה עשויים להגיע למשקל של 1,000 קילוגרם (2,200 ליברות).

התנהגות

התנין האמריקני רגיש יותר לקור מאשר האליגטור האמריקני. רגישות זו לקור היא הסיבה בגינה חושבים שתפוצת התנין לא הצפינה כמו האליגטור האמריקני. התנין האמריקני, לעומת זאת, בעל קצב גדילה גדול יותר מזה של האליגטור והוא הרבה פחות רגיש למים מלוחים ממנו.

תזונה

התנין האמריקני ניזון ממגוון רחב של חיות החל מחרקים הנאכלים על ידי התנינים הקטנים ועד לבקר הנאכל על ידי בוגרים גדולים. תזונתו כוללת בין היתר גם עופות, יונקים, דגים, צבים, סרטנים, צפרדעים ואף לעיתים פגרים. לזכר הבוגר של מין זה אין טורפים טבעיים והוא מסוגל לטרוף כל בעל חיים המצוי על קצה המים אם כי מרבית מזונו של התנין האמריקני הוא דגים.

בתרבות

התנין האמריקני מככב בספר פיטר פן בתור התנין שטרף את היד עם השעון של קפטן הוק ומאז רודף אותו תוך השמעת טקטוק.
שמאי מכריע

שמאי מכריע הוא שמאי מקרקעין שהתמנה על ידי שר המשפטים לכהן בתפקיד מעין שיפוטי של הכרעה בסכסוכים שומתיים ואשר חלים עליו מגבלות עיסוק חמורות בדומה לשופט.

הסדרה בחוק

פעילותם של השמאים המכריעים הוסדרה ביוזמת המשנה ליועץ המשפטי לממשלה עו"ד שרית דנה לנוכח קשיים בהתנהלות הערעורים על גובה היטל ההשבחה וחשש לניגודי עניינים של העוסקים בקביעת גובהו. ההסדרה נעשתה בתיקון 84 לחוק התכנון והבניה שנכנס לתוקפו ב-1 במאי 2009. מטרת החיקוק הייתה יצירת מנגנון יעיל להכרעה בסכסוכים שומתיים על ידי בעלי מקצוע בעלי ניסיון ורקע מתאים, שאין בו חשש לניגודי עניינים, המתנהל בפרקי זמן קצרים (ביחס להכרעות בסכסוכים דומים) ושהתנהלותו שקופה. על אף החשש הרב שנלווה להקמת המנגנון, נמצא כי המנגנון יעיל ומספק לציבור שירות מקצועי בטווחי זמן ראויים.

בחירת השמאים המכריעים, כהונתם ושכרם

השמאים המכריעים נבחרים בהליך איתור מיוחד על ידי "ועדה מייעצת לשר" שבה שמונה חברים חלקם עובדי מדינה וחלקם נציגי ציבור.
תקופת כהונתם של שמאים מוגבלת ל-10 שנים או עד לגיל 70 המוקדם בהם.
שכר השמאי המכריע משולם על ידי הצדדים המתדיינים בפניו. גובה השכר נגזר מגובה התביעה הכספית וקבוע בתקנות באופן שבו אין לשמאי המכריע אפשרות להשפיע על גובה שכרו. שיעור השכר המרבי הוא 3% בתביעות קטנות והולך ופוחת עד מתחת ל 1% בתביעות גדולות. שיעור השכר נקבע במטרה להביא להשתכרות של שופט בבית המשפט המחוזי.]
מעגן

מַעֲגָן הוא מקום שבו יכולות ספינות להתאחסן או למצוא מחסה ממזג האוויר. מעגנים יכולים להיות יצירי האדם או טבעיים. במעגן עשוי ידי אדם יהיה שובר גלים. מעגן טבעי מוקף במרבית צדדיו ביבשה.
יש להבחין בין מעגן לנמל; נמל הוא מתקן מעשה ידי אדם המוקם על חוף הים או לצדי נהר, שם יכולות סירות וספינות לטעון ולפרוק. הוא יכול לכלול רציפים, עגורנים, מחסני סחורות ומערכת תחבורה לשינוע הסחורות ביבשה.
לידור כהן

חיים אישיים

במרץ 2019 נישא כהן לבת זוגו אלכסנדרה בושרי.

קריירה

כהן התחיל את הקריירה שלו במחלקת הנוער של מכבי פתח תקווה, ובתחילת עונת 2012/2013 ערך את הופעת הבכורה שלו במדי הקבוצה הבוגרת של המועדון, כשפתח בהרכב במשחק מול הפועל כפר סבא במסגרת גביע הטוטו. ב-14 בדצמבר 2012 כבש כהן את שער הבכורה שלו בקריירה, בניצחון 3–0 על הכח עמידר רמת גן, ואת עונת הבכורה שלו סיים עם שלושה שערים ב-32 הופעות, וסייע לקבוצה להעפיל לליגת העל. ב-31 באוגוסט 2013 ערך את הופעת הבכורה שלו בליגת העל, במשחק מול בית"ר ירושלים, אך לא קיבל דקות משחק רבות בעונת 2013/2014, וכבש ארבעה שערים ב-16 הופעות. בתום עונה זו זומן לראשונה לנבחרת הצעירה של ישראל, במדיה ערך שלוש הופעות וכבש שער אחד.
ב-8 ביוני 2014 חתם כהן בבית"ר ירושלים, ששילמה עבורו דמי השבחה בגובה של 1.2 מיליון שקלים. את הופעת הבכורה שלו במועדון ערך ב-30 באוגוסט 2014, בניצחון 3–0 על הפועל באר שבע במסגרת גביע הטוטו, וכבר במשחקו הראשון כבש צמד שערים. בחצי הראשון של העונה לא כבש שערי ליגה, וב-9 בפברואר 2015 כבש צמד בניצחון 4–3 על הפועל חיפה. בסך הכל ערך בעונתו הראשונה בקבוצה 34 הופעות בליגה, בהן כבש שישה שערים. ב-2 ביולי 2015 ערך כהן את הופעת הבכורה שלו במסגרת אירופית, במשחק שהסתיים בתיקו 0–0 מול אורדבסי שימקנט במסגרת מוקדמות הליגה האירופית, ובהמשך עונת 2015/2016 כבש חמישה שערי ליגה.
בתחילת עונת 2016/2017 כבש ארבעה שערים במדי בית"ר ירושלים, כולל צמד בניצחון 2–0 על מכבי חיפה, וב-30 בינואר 2017 חזר לקבוצת מכבי פתח תקווה, במדיה כבש שני שערים עד תום העונה. בעונת 2017/2018 כבש עשרה שערי ליגה. בעונת 2018/2019 כבש שני שערים ב-31 הופעות ליגה, ובסופה ירד עם הקבוצה לליגה הלאומית.

חיים אישיים

במרץ 2019 נישא כהן לבת זוגו אלכסנדרה בושרי.
דנילה קוזלובסקי

ביוגרפיה

קוזלובסקי נולד במאי 1985 במוסקבה. הוא הילד האמצעי למשפחה בת שלושה ילדים, אחיו הבכור יגור ואחיו הצעיר ממנו איוואן. אביו, ולרי איוואנוביץ' קוזלובסקי היה איש תרבות, פילוסוף ופרופסור במכון המוסקבאי הממלכתי לתרבות; נטל חלק בהקמת בית ספר ראשון ברוסיה לפרסום. אמו, נאדז'דה זווניגורודסקאיה הייתה שחקנית. הזוג התגרש כשדנילה היה קטן. במשך זמן קצר בילדותו הוא למד בבית ספר לבלט.
במשך שש שנים הוא למד בבית הספר של הצי בקרונשטדט. סיים את לימודיו שם בשנת 2002. את קריירת המשחק שלו התחיל בשנת 1998 כמופרע בסדרת הטלוויזיה "אמיתות פשוטות". לאחר סיום לימודיו בבית הספר של הצי, המשיך לימודיו באקדמיה הממלכתית לאמנות התיאטרון בסנקט פטרבורג והשלים לימודיו בשנת 2007, במהלך לימודיו למד לנגן בסקסופון.

קריירה

לאחר שנת 2007 החל לגלם תפקידים שונים בקולנוע. בשנת 2006 הוענק לו פרס מטעם מבקרי הקולנוע הרוסיים, פרס "הפיל הלבן" על תפקידו בסרט "גרפסטום". דנילה משחק בקביעות בתיאטרון הדרמה הקטן בסנקט פטרבורג והוא מגלם תפקיד ראשי בהצגות "המלט" ו"המלך ליר".
ב-2012 יצא המותחן הפוליטי "נטול נשמה" וב-2015 יצא המשכו "נטול נשמה 2", בו כיכב לצדו של השחקן הסרבי מילוש ביקוביץ'.
בשנת 2014 גילם לראשונה תפקיד בסרט הוליוודי, הוא גילם את דמותו של דמיטרי בליקוב בעיבוד הקולנועי של האקדמיה לערפדים, בבימויו של מארק ווטרס.
בשנת 2015 יצא לדרך עם פרויקט חייו, "חלומו הגדול של אדם פשוט" (Большая мечта обыкновенного человека), מופע מוזיקה תיאטרלי ובו הוא מנסה כוחו בשירה.
הצטלם לפרסומת עבור Chanel עם השחקנית קירה נייטלי.
בתחילת 2016 יצא לאקרנים סרטו של הבמאי פאבל רומינוב "סטטוס: חופשי", שבו קוזלובסקי גילם תפקיד ראשי והפיק את הסרט.
ב-27 במרץ 2017 הקים את חברת ההפקות DK Entertainment וביולי 2017 השלים את בימוי סרטו הראשון "המאמן". באותה שנה השלים גם את הפקת הסרט "על האזור", בבימוי חברתו אולגה זויבה.
בספטמבר 2017 דווח על ליהוקו לעונה השישית והאחרונה של סדרת הטלוויזיה ויקינגים על מנת לגלם את דמותו של אולג מנובגורוד, נסיך קייב.
ב-2019 ביים את הסרט "כשהחסידות נפלו", שעלילתו מתרחשת על רקע אסון צ'רנוביל. כמו כן, מביים עבור Premier Studios את סרט הערפדים "קראמורה", שמתרחשת בעבר אלטרנטיבי ברוסיה הקיסרית ומגוללת את מאבקו של מהפכן בערפדים.

חייו האישיים

בסתיו 2008 נישא לשחקנית התיאטרון אורסולה מגדלנה מלקה ממנה התגרש ב-2011.
בתחילת פברואר 2013 דווח על רומן שניהל עם השחקנית יוליה סניגיר, שאיתה הצטלם לדרמה ההיסטורית "רספוטין" בבימויו של ז'וזה דיאן. אך נפרד ממנה כעבור כמה שנים. בשנת 2015 דווח על יחסיו עם השחקנית והבמאית אולגה זויבה.
ג'ון נאן

ביוגרפיה

נאן החל לשחק שחמט בגיל ארבע. בשנת 1967, בגיל 12, זכה באליפות בריטניה בשחמט עד גיל 14. בגיל 14 הוכתר כאלוף לונדון עד גיל 18. בגיל 15 החל ללמוד מתמטיקה באוניברסיטת אוקספורד. בשנת 1973 סיים את לימודי התואר ראשון ובשנת 1978 סיים דוקטורט במתמטיקה בנושא טופולוגיה.
בשנת 1975 זכה בתחרות אירופה לצעירים. בשנת 1978 השיג דרגת רב-אמן ובשנת 1979 היה לאלוף בריטניה.
נאן מפרסם ספרי שחמט שזוכים להצלחה ולהערכה רבה. "סודות שחמט של רב אמן" זכה בפרס ספר השנה של אגודת השחמט של בריטניה לשנת 1988 וספרו "המשחקים הטובים ביותר" זכה בפרס בשנת 1995.
הוא נשוי לפטרה פינק-נאן, שחמטאית גרמנייה ואב לבן.
ריאליזם מדעי

גרסאות של ריאליזם מדעי

ישנן מספר גרסאות של ריאליזם מדעי, השונות זו מזו בהתחייבויותיהן המטאפיזיות. ריאליזם נאיבי מניח שכל הישים המתוארים בתאוריות מדעיות אכן קיימים. גרסאות מתוחכמות יותר של ריאליזם בוחרות להאמין באופן סלקטיבי בקיומם של ישים מסוג מסוים, אך לא באחרים. 
ריאליזם חלקיקים (entity realism) הוא ההשקפה שחלקיקים בלתי נראים, כגון אלקטרונים ופוטונים, המאכלסים תאוריות מדעיות, אכן קיימים וההוכחה לכך היא שמדענים מצליחים לשלוט בתופעות שהם מזהים עם חלקיקים אלה ולבצע עליהן מניפולציות באופן שיטתי. ריאליזם חלקיקים מזוהה בעיקר עם הפילוסופים איאן האקינג וננסי קרטרייט. 
ריאליזם מבני (structural realism) מזהה את המציאות עם מבנים מתמטיים המאכלסים תאוריות שונות. ריאליזם מבני מזוהה עם הפילוסוף ג'ון וורל.

טיעונים בעד ונגד ריאליזם מדעי

ישנם מספר טיעונים בעד ונגד ריאליזם על גרסאותיו השונות. טיעון מפורסם בעד ריאליזם הוא "טיעון הנס", על פיו אלמלא ההנחה שהישים התאורטיים אכן קיימים - ההצלחה הכבירה של המדע לתת חיזויים מדויקים היא בבחינת נס. טיעון זה מזוהה עם הפילוסופים ריצ'רד בויד והילרי פטנאם (פטנאם חזר בו מטיעון זה וכיום הוא מחזיק בעמדה של ריאליזם פנימי, שהיא, למרות שמה, עמדה אנטי-ריאליסטית). 
טיעון מרכזי נגד ריאליזם מדעי הוא טיעון "האינדוקציה הפסימית", המזוהה עם הפילוסוף לארי לאודן, על פיו ההיסטוריה של המדע מכילה מספר רב של תאוריות שגויות, כגון תורת הקלוריק של החום ותורת הפלוגיסטון בכימיה, שזכו להצלחה אמפירית ונתנו חיזויים מדויקים למרות שהישים שאליהן התייחסו כמו קלוריק ופלוגיסטון, אינם קיימים כלל. מכאן, בניגוד לטיעון הנס, לא ניתן להסיק את קיומם של ישים בלתי נראים המאכלסים תאוריה מדעית מהצלחתה האמפירית.

זרמים מנוגדים לריאליזם מדעי

יש המכנים את כל הזרמים המנוגדים לריאליזם המדעי בפילוסופיה של המדע בשם אינסטרומנטליזם, אם כי מדויק יותר לכנות בשם זה רק את ההשקפה השוללת את ההשקפה הסמנטית שתוארה בהקדמה לערך זה. 
השקפה אנטי-ריאליסטית מובילה היא אמפיריציזם קונסטרוקטיבי המזוהה עם הפילוסוף באס ואן פראסן. על פי האמפיריציזם הקונסטרוקטיבי, קיים עולם בנפרד מהתודעה האנושית, ויש להבין היגדים מדעיים המתייחסים לישים בלתי ניתנים לצפייה בעין אנושית כמו "אלקטרונים", כפשוטם ולא כקיצורים של היגדים על ישים הניתנים לצפייה, כפי שסברו, למשל, האמפיריציסטים הלוגיים. אף על פי כן, המדע אינו נותן לנו ראיות מספיקות להאמין בקיומם של ישים בלתי ניתנים לצפייה, ומטרת המדע אינה אמת, אלא נאותות אמפירית, שהיא התאמה בין התאוריה לבין התופעות הניתנות לצפייה. כלומר, האמפיריציזם הקונסטרוקטיבי מקבל את התזה האונטולוגית ואת התזה הסמנטית, אבל שולל את התזה האפיסטמית. 
הפילוסוף קרל פופר ניסה בספרו "ידע והבעיה הפסיכופיזית" (Knowledge and the Body-Mind Problem) ליישב את הוויכוח בין שני זרמים אלה בתאוריית "שלושת העולמות".